stanford-oval/wikipedia huggingface dataset:
Venäjän Ukrainan-hyökkäyksen (2022–)
Tapahtumat > Torstaina 17. maaliskuuta

Mariupolin draamateatteri tuhoutui melkein täysin Venäjän ilmaiskun seurauksena 17. maaliskuuta
Kerrostalo Kiovassa Venäjän tykistötulen jälkeen 17. maaliskuuta
Venäjä ilmoitti aamulla, että sen joukot olivat vapauttaneet Mariupolin kaupungin pormestarin.
Aamulla ilmoitettiin, että torstaihin mennessä jo 11 000 ihmistä on onnistunut pakenemaan Mariupolin kaupungista, joka on ollut pitkään venäläisten piirittämänä. Aamulla kerrottiin myös, että Venäjä oli pommittanut Mariupolin teatteria, jonka ulkopuolelle oltiin kirjoitettu sana "дети", mikä tarkoittaa lapsia. Venäjä tosin kielsi tehneensä iskua teatteriin. Teatterissa kerrottiin olevan lapsia sisällä, kun Venäjä toteutti iskun.
Merefanin kaupungin pormestari Veniamin Sitov ilmoitti, että Merefanin kulttuurikeskusta pommitettiin ja että myös asuinalueita ja koulua on pommitettu Itä-Ukrainassa. Ukrainan viranomaiset ilmoittivat, että ainakin 21 ihmistä kuoli, kun Venäjä ampui tykistötulta Merefaniin.
Tapahtumat > Perjantaina 18. maaliskuuta

Lvivin kaupunginjohtaja kertoi, että venäläiset pommittivat aamulla kaupungissa sijaitsevaa lentokonevarikkoa. Luhanskin alueen kuvernööri kertoi, että venäläisten pommitukset ja tykistötuli estivät evakuointien tapahtumisen.
Ukrainan viranomaiset ilmoittivat pelastaneensa noin 130 ihmistä Donetskin alueen draamateatterista jota Venäjä oli pommittanut keskiviikkona. Pelastustöiden ilmoitettiin edelleen jatkuvan.
Tapahtumat > Lauantaina 19. maaliskuuta

Luhanskin alueen kuvernööri ilmoitti, että humanitaariset käytävät avattaisiin Luhanskin alueelle lauantaina.
Ukrainan syyttäjänvirasto kertoi, että ainakin 112 lasta on kuollut sen jälkeen, kun Venäjä alkoi hyökkäyksensä Ukrainaan. Ukrainan asevoimat kertoivat asettavansa  ulkonaliikkumiskiellon Zaporižžjan kaupunkiin 38 tunniksi. Ukrainan varapääministeri kertoi, että noin 190 000 ihmistä on onnistettu pelastamaan ja evakuoimaan humanitaarisia käytävien käyttäen.
Tapahtumat > Sunnuntaina 20. maaliskuuta

Tšernihivin pormestari Vladyslaw Atroshenko kertoi, että kaupungista oltiin katkaistu sähkö-, vesi- ja lämpö. Pormestari myös ilmoitti, että asuinalueita ja sairaalaa ammuttiin ja että sairaanhoito oli romahtanut.
Aamulla kerrottiin, että venäläiset olisivat pommittaneet taidekoulua Mariupolissa ja että tapahtuma hetkellä noin 400 ihmistä oli siellä suojassa. Venäläiset pommittivat aamulla yhtä Euroopan suurimmista terästehtaista Mariupolin kaupungissa Itä-Ukrainassa.
Mariupolin kaupungin hallinto ilmoitti, että useita tuhansia kaupungin asukkaita oli karkotettu Venäjälle vastoin heidän tahtoaan kuluneen viikon aikana.
Yhdistyneiden kansakuntien ihmisoikeusvaltuutetun toimisto (OHCHR) ilmoitti, että ainakin 902 siviiliä on kuollut hyökkäyksen alettua.
Tapahtumat > Maanantaina 21. maaliskuuta

Venäjä teki sunnuntain ja maanantaina välisenä yönä iskun Retroville-kauppakeskukseen Luoteis-Kiovassa Podilskyin alueella. Iskussa ilmoitettiin kuolleen kuusi ihmistä ja useamman loukkaantuneen.
Sumyn alueen kuvernööri Dmytro Žyvytskyi ilmoitti aamulla, että piiritetyn Sumyn kaupungin kemikaalitehtaalla tapahtui ammoniakkivuoto. Ukraina myös ilmoitti, että Mariupol ei aio antautua, toisin kuin Venäjä oli sunnuntaina vaatinut. Ukraina syytti Venäjää siitä, että kaupunki yritettiin saada antautumaan nälkiinnyttämällä kaupungin asukkaat.
Kiovan pormestari määräsi Kiovaan ulkonaliikkumiskiellon maanantai-illasta keskiviikkoaamuun saakka. Myöhemmin aamupäivällä ilmoitettiin Venäjän ja Ukrainan neuvottelijoiden neuvotelleen lyhyesti maanantaina virtuaalisesti.
Venäjä ilmoitti maanantaina iskeneensä Retroville-kauppakeskukseen siksi että kauppakeskus olisi toiminut Ukrainan joukkojen rakettivarastona ja latausasemana.
Tapahtumat > Tiistaina 22. maaliskuuta

Ukrainan asevoimat ilmoittivat, että he olivat onnistuneet valloittamaan Makarivin kaupungin takaisin, joka sijaitsee lähellä Kiovaa. Ukrainan terveysministeri kertoi, että noin kymmenen sairaalaa on tuhoutunut sen jälkeen, kun Venäjä aloitti hyökkäyksen.
Venäjä jatkoi tiistaina Mariupolin pommittamista ja päivällä myös uutisoitiin, että vainajia on jouduttu hautaamaan teiden viereen Mariupolissa. Ukrainan ulkoministeriön mukaan Venäjä olisi vienyt väkisin noin 2389 ukrainalaislasta Venäjälle.
Venäläisen Novaja Gazetan päätoimittaja Dmitri Muratov lahjoitti 2021 saamansa Nobelin rauhanpalkinnon mitalin huutokaupattavaksi Ukrainan pakolaisten hyväksi.
Tapahtumat > Keskiviikkona 23. maaliskuuta

Mariupolissa kerrottiin edelleen olevan loukussa noin 100,000 ihmistä ilman ruokaa, vettä ja sähköä. Ukraina ilmoitti myös Venäjän kaapanneen humanitaarista apua kuljettaneen saattueen. Ukrainan asevoimien mukaan Venäjän asevoimilla oli ruokaa, vettä, polttoainetta ja ammuksia vain kolmeksi päiväksi. Venäjällä iltapäivälehti Moskovski Komsomolets taas uutisoi arvioista joiden mukaan Ukrainan joukot kärsivät polttoainepulasta.
Venäjän puolustusministeriö ilmoitti keskiviikkona, että Venäjän joukot olivat tehneet iskun Ukrainan Rivnen kaupungin ulkopuolella sijaitsevaan asevarastoon. Samana päivänä Venäjän johto ilmoitti vastaliikkeestään pakotteita asettaneille ulkomaille. Maa tulisi vaatimaan jatkossa toimitetusta maakaasusta maksun ruplissa. Keskustelussaan hallituksen edustajien kanssa Putin antoi sille ja keskuspankille viikon aikaa kehittää ratkaisu, jolla kaasun ostajat pääsisivät Venäjän ruplamarkkinoille. Hämmentävästi koko sodan ajan maakaasu on virrannut häiriintymättä ja normaalin määrin Venäjältä Ukrainan läpi (40 Gm³/vuosi) Euroopan unioniin, eikä kummallakaan maalla ollut aikeita asiantilaa muuttaa. Venäjä myös oli koko ajan maksanut Ukrainalle välitysmaksuja, joiden suuruus oli noin puolitoista miljardia euroa vuodessa. Sen sijaan Ukrainan kaupunkeihin johtavia jakeluverkostoja Venäjä oli pyrkinyt joko ottamaan haltuunsa tai tuhoamaan.
21. maaliskuuta käydyssä huutokaupassa Venäjän Gazprom ei halunnut ostaa huhtikuulle yhtään kapasiteettia Puolaan johtavasta Jamal–Eurooppa-kaasuputkesta (33 Gm³/vuosi), eikä putken Ukrainan haaraa ylläpitävä GTS tarjoutunut välittämään lisää. Jo tätä ennen putki oli välittänyt maakaasua vain Puolaan asti, ei sen takana olevan Saksaan
Tapahtumat > Torstaina 24. maaliskuuta

Yhdistyneen kuningaskunnan puolustusministeriö ilmoitti, että Ukraina on onnistunut puolustamaan Venäjää vastaan ja että Ukrainan asevoimat ovat onnistuneet ajamaan venäläiset puolustusasemiin. Ukraina alkoi pyytää kansalaisiaan lähettämään nettilomakkeita verkkosivustolle, jos he huomaavat Venäjän asevoimien tekemiä sotarikoksia.
Ukrainan asevoimat hyökkäsi Berdjanskin satamassa olleita venäläisiä maihinnousualuksia vastaan ja yksi lastiaan purkamassa ollut satametrinen alus syttyi ilmiliekkeihin. Ukrainan asevoimien mukaan alus oli Alligator-luokan Saratov. Heidän mukaansa myös viereen ankkuroidut Ropucha-luokan maihinnousualukset Tsezar Kunikov ja Novocherkassk vaurioituivat.
Mariupolin kaupunginvaltuuston kertoi, että Venäjä olisi karkottanut pakolla noin 15,000 Mariupolin asukasta Venäjälle. Ukrainan presidentti Zelenskyi kertoi, että venäläiset olisivat käyttäneet fosforipommeja Ukrainassa.
Tapahtumat > Perjantaina 25. maaliskuuta

Venäjän asevoimien kerrottiin edelleen jatkavan Sumyn ja Harkovin saartoa, mutta joidenkin joukkojen kerrottiin vetäytyvän takaisin Venäjälle uhrilukujen vuoksi. Venäläisten joukkojen kerrottiin tehneen tarkoituksella iskuja ruokakauppoihin Tšernivtsissä.
VR-Yhtymä ilmoitti, että Allegro-junan liikenne keskeytetään maanantaista 28. maaliskuuta alkaen Helsingin ja Pietarin välillä, koska liikennöinti ei ole enää ”tarkoituksen­mukaista".
Mariupolin kaupungin viranomaiset arvioivat noin 300 ihmisen kuolleen Donetskin alueen draamateatterissa viime viikolla, vaikka aikaisemmin ilmoitettiin, että iskussa ei kuollut ketään.
Ukrainalaisviranomaiset ilmoittivat, että venäläisjoukot ovat lähes melkein saartaneet koko Tšernihivin kaupungin Pohjois-Ukrainassa. Venäjän asevoimien kerrottiin tehneen ohjusiskuja Ukrainan ilmavoimien esikunnan alueelle Vinnytsjassa Keski-Ukrainassa.
Tapahtumat > Lauantaina 26. maaliskuuta

Ukrainan varapääministeri Iryna Vereštšuk ilmoitti, että hän vaati Venäjälle siirretyille ukrainalaisille tarjotaan mahdollisuus palata Ukrainaan. Ukraina myös vaati, että Punaisen Ristin kansainvälistä komitea hankkii listan Mariupolin asukkaista, jotka on lähetetty Venäjälle.
Ukraina kertoi, että noin kymmenen humanitaarista käytävää avattaisiin lauantaina muun muassa Mariupoliin.
Venäjän kerrottiin vallanneen Slavutytšin, joka on toiminut Tšernobylin työntekijöiden asuinkaupunkina Pohjois-Ukrainassa. Lvivin kaupunginvaltuuston jäsen kertoi, että Lvivissä kuultiin kolme voimakasta räjähdystä. Venäjän tukema, Georgiasta epävirallisesti irrottautunut Etelä-Ossetia lähetti joukkojaan Ukrainaan kertoi Etelä-Ossetian presidentti Anatoly Bibilov.
Länsi-Ukrainan Lviviin tehtiin lauantai-illalla neljä ohjusiskua. Iskujen kerrottiin osuneen ainakin polttoainevarastoon ja Ukrainan puolustusvoimien laitokseen. Iskujen kerrottiin olleen suurimpia Lviviin sitten hyökkäyksen alun.
Tapahtumat > Sunnuntaina 27. maaliskuuta

Ukraina ja Venäjä sopivat kahden humanitaarisen käytävän avaamisesta. Toinen niistä avataan Mariupoliin, josta ihmiset saavat lähteä ainoastaan omalla autollaan.
Ukraina pyysi Punaisen Ristin kansainvälistä komiteaa olemaan avaamatta suunniteltua toimistoa Venäjän Rostoviin sanoen, että se laillistaisi humanitaariset käytävät Venäjän alueella, ukrainalaisten sieppaukset ja pakkokarkottamisen. Järjestö vastasi, ettei sillä ollut ensikäden tietoa pakkosiirtämisistä ja että se aikoi auttaa sotatoimialueella olevia sijainnista riippumatta.
Sunnuntaina Ukraina ja Venäjä sopivat rauhanneuvotteluista Turkissa. Keskusteluja käytäisiin ainakin keskiviikkoon asti. Zelenskyi kertoi, että Ukraina ei ollut saanut tarpeellisena pitämäänsä määrää aseita. Hän pyysi länneltä panssarivaunuja, lentokoneita ja ohjuksia.
Tapahtumat > Maanantaina 28. maaliskuuta

Slavutytšin pormestari kertoi, että Venäjän asevoimien joukot olivat lähteneet Slavutytšin kylästä, josta Tšernobylin ydinvoimalalaitoksen turvallisuudesta huolehtivat työntekijät olivat kotoisin. Ukrainan asevoimat kertoivat Facebookissa, että viisi Venäjän hyökkäystä oltiin onnistuttu torjumaan Donetskin ja Luhanskin alueilla.
Turkin presidentin kanslia kertoi, että Ukrainan ja Venäjän väliset keskustelut käytäisiin Istanbulissa.
Ukrainan talousministerin Julija Svyrydenkon mukaan Venäjän hyökkäys oli maksanut Ukrainalle noin 500 miljardia euroa. Ukrainan apulaispuolustusministeri Hanna Maliar kertoi, että Venäjä oli yrittänyt katkaista tie- ja liikenneyhteydet Kiovaan.
Ukrainan viranomaiset kertoivat, että ainakin 5 000 ihmistä oli kuollut Mariupolissa. Kaupungin pormestari Vadym Boitšenko kertoi, että venäläiset olivat onnistuneet valtamaan kaupungin noin kuukauden jälkeen hyökkäyksestä. Irpinin pormestari kertoi, että Ukrainan asevoimat olivat onnistuneet ottamaan kaupungin takaisin hallintaan.
Saatuaan kaksi varoitusta Venäjän viestintäviranomaiselta Roskomnadzorilta lännessä riippumattomana tunnettu Novaja Gazeta viimein ilmoitti lopettavansa julkaisemisen, kunnes erikoisoperaatio Ukrainassa olisi ohi. Jälkimmäinen varoituksista tuli siitä, että lehti ei ollut lainmukaisesti huomauttanut sivuillaan olevan materiaalin olevan peräisin ulkolaiseksi agentiksi luokitellulta organisaatiolta.
Tapahtumat > Tiistaina 29. maaliskuuta

Mykolajivin hallintorakennus ohjusiskun jälkeen 29. maaliskuuta
Tuhoutunut paloasema Harkovassa 29. maaliskuuta
Rauhanneuvottelut Venäjän ja Ukrainan välillä alkoivat Istanbulissa Turkissa kello kymmenen. Venäjän ohjusisku vaurioitti Mykolajivin hallintorakennusta pahoin, kun ohjus lävisti rakennuksen keskeltä. Iskussa kerrottiin haavoittuneen 22 ihmistä ja kuolleen 12 ihmistä.
Venäjän puolustusministeri Sergei Šoigu kertoi, että Venäjän päätavoite Ukrainassa on Donbasin alueen vapauttaminen Ukrainasta.
Tapahtumat > Keskiviikkona 30. maaliskuuta

Luhanskin alueen kuvernööri Serhiy Gaidai kertoi, että Venäjä tykistötulitti asuinaluetta Lysytšanskissa muun muassa useita kerrostaloa on tulitettu. Ukrainan presidentti Zelenskyi kertoi puhuvansa Australian parlamentin kanssa torstaina.
Venäjä pommitti Tšernivtsiä, Lviviä ja Kiovaa. Edellisenä päivänä se oli ilmoittanut vähentävänsä toimiaan Pohjois-Ukrainassa. Ilmoitus oli otettu lännen puolella peitteenä Venäjän joukkojen uudelleenorganisoinille.
Venäjän neuvotteludelegaation johtaja Vladimir Medinski kertoi Ukrainan olevan halukas suostumaan Venäjän tärkeimpiin vaatimuksiin. Jos nämä vaatimukset täyttyisivät se Medinskin mukaan eliminoisi uhan Ukrainasta Naton jäsenenä.
Venäjä puolustusministeriö kertoi, että Venäjä on saavuttanut tavoitteensa Kiovassa ja Tšernihivissä. Venäjän ja Ukrainan joukkojen kerrottiin taistelevan Popasnan kaupungin kaduilla Itä-Ukrainassa.
Tapahtumat > Torstaina 31. maaliskuuta

Ukraina kertoi jatkavansa neuvotteluja Venäjän kanssa 1. huhtikuuta virtuaalisesti. Ukrainan presidentin Zelenskyin kerrottaan puhuvan Australian parlamentille kello 17.50 Canberran aikaa.
Venäjän puolustusministeriö ilmoitti keskiviikkona, että Mariupolissa alkaa torstaina kello 10 paikallista aikaa tulitauko asukkaiden evakuointia varten. Punaisen Ristin kansainvälinen komitea kertoi, että siviilien evakuointi Mariupolista aloitetaan perjantaina. Ukraina on myös lähettänyt kymmeniä busseja evakuointeja varten Mariupoliin.
Ukrainan viranomaiset kertoivat, että taistelut jatkuivat Kiovan ympäristössä ja Tšernihivin kaupungissa, vaikka Venäjä lupasi tiistain neuvotteluissa vähentävänsä sotilastoimintaansa alueella.
Tapahtumat > Perjantaina 1. huhtikuuta

Ukrainan presidentti Zelenskyi kertoi, että hän erotti kaksi korkea-arvoista maan kansallisen turvallisuuspalvelun jäsentä.
Belgogradin aluekuvernööri Vjatšeslav Gladkov väitti, että Ukrainan ilmavoimien sotilashelikopterit tekivät hyökkäyksen polttoainevarastoon Belgogradissa, Länsi-Venäjällä. Väitteen mukaan Ukrainan ilmavoimien helikopterien olisivat ylittäneet Ukrainan ja Venäjän välisen rajan matalalla korkeudella. Polttoainevaraston omistaja Rosneft kertoi, että kukaan ei loukkaantunut tulipalossa. Suomessa esimerkiksi sotilasprofessori, everstiluutnantti Janne Mäkitalo on pitänyt epätodennäköisenä, että iskun takana olisi Ukraina. Onkin mahdollista, että kyseessä olisi Venäjän itsensä tekemä ”false flag” -provokaatioisku. Ukrainan turvallisuusneuvoston johtaja Oleksi Danilov kiisti väitteen, että Ukrainan olisi hyökännyt polttoainevarastoon.
Ukrainan asevoimien pääesikunta kertoi perjantaina, että venäläiset joukot ovat jatkaneet osittaista vetäytymistä Kiovan pohjoispuolella ja että venäläiset joukot ovat liikkuneet kohti Valko-Venäjän rajaa. Ukrainan viranomaiset kertoivat, että vaikka venäläisiä joukkoja on onnistettu työntämään takaisin Kiovan ympäriltä, niin taistelut edelleen jatkuvat.
Mariupolin pormestarin avustaja sanoi perjantaina, että Venäjä ei ole päästänyt ketään saarrettuun Mariupolin kaupunkiin. Avustaja kertoi, että busseja ei olla päästetty kaupunkiin eikä humanitaarista apua olla voitu toimittaa Mariupoliin vaikka Venäjä lupasi, että se antaisi ihmisille mahdollisuuden evakuoida Mariupolista perjantaina.
Tapahtumat > Lauantaina 2. huhtikuuta

Ukrainan viranomaisten mukaan venäläiset ohjuksia on osunut ainakin kahteen kaupunkiin Keski-Ukrainassa varhain lauantaina. Ainakin yksi ohjus osui Pultavan kaupunkiin. Dnipron alueella ainakin yksi ohjus osui laitokseen haavoittaen kahta ihmistä ja aiheuttaen merkittäviä vahinkoja Lounais-Ukrainassa. Ukrainan viranomaiset kertoivat, että Kryvyi Rihin kaupungin huoltoasemaa on pommitettu ja täten aiheuttanut tulipalon. Lisäksi ukrainalaisviranomaisten mukaan Krementšukin kaupunkiin oli tehty monta hyökkäystä aamulla.
Ukrainan asevoimat kertoivat saaneensa hallintaansa lisää alueita Kiovan ympäriltä, kun venäläiset joukot ovat osittain perääntyneet. Punainen Risti kertoi yrittävänsä taas aloittaa evakuointioperaation Mariupolissa.
Pultavan alueen kuvernööri Dmytro Luni ilmoitti, että Venäjä teki ilmaiskun alueelle. Iskun kerrottiin vaurioittaneen lentokenttää ja polttoainevarastoa. Ukrainan viranomaiset viestivät, että 29. maaliskuuta Mykolajivin hallintorakennuksen iskussa on kuollut 36 ihmistä. Aiemmin ilmoitettiin, että vain 12 ihmistä sai surmansa.
Ukrainan varapääministeri Iryna Vereštšuk kertoi, että yhteensä noin 1 263 ihmistä pääsi pois Venäjän piirittämästä Mariupolin kaupungista ja miehitetystä Berdianskin kaupungista.
Tapahtumat > Sunnuntaina 3. huhtikuuta

Ukrainan presidentti Zelenskyi syytti venäläisiä jättämiensä alueiden miinoittamisesta. Ukrainan viranomaiset kertoivat, että Venäjä teki ilmaiskun Odessan satamakaupunkiin Etelä-Ukrainassa. Ohjuksen kerrottiin tuhonneen Odessan kriittistä infrastruktuuria ja iskun aiheuttaneen useita tulipaloja alueella, muun muassa Odessassa sijaitsevassa öljynjalostamossa. Viranomaiset kertoivat myös, että Ukrainan ilmatorjuntajärjestelmä onnistui ampumaan alas joitakin ohjuksia.
Ukraina kertoi vallanneensa takaisin Tšernobylistä pohjoisluoteeseen sijaitsevan Prypjatin aavekaupungin ja että sen joukot olivat edenneet Valko-Venäjän rajalle saakka. Tšernihivin pormestari Vladyslav Atrošenko kertoi, että noin 70 prosenttia kaupungista oli tuhoutunut.
Tapahtumat > Maanantaina 4. huhtikuuta

Ukrainan viranomaiset kertoivat löytäneensä ainakin 410 ruumista Kiovan ympärillä olevilta alueilta, joilta venäläiset olivat perääntyneet. Ukrainan mukaan satoja ihmisiä oli löytynyt joukkohaudoista Butšan kaupungista, mikä saattoi viitata Venäjän sotarikoksiin. Venäjä ja Ukraina vaativat molemmat  Butšan tapahtumia käytävän läpi YK:n turvallisuusneuvostossa. Venäjä kiisti syytökset, joiden mukaan sen joukot olisivat surmanneet kaupungissa siviilejä. Samalla se syytti Yhdysvaltoja siitä, että tämä olisi tekaissut kuvamateriaalia tukemaan joukkosurmaa Butšassa. Kansainvälisen oikeuden professori Martti Koskenniemi syytti Venäjää haluttomuudesta selvittää asiaa ja sen reaktioiden merkitsevän sitä, ettei maa ottanut vakavasti kansainvälisiä ihmisoikeussitoumuksiaan. Hän kuitenkin myös muistutti siviilien aseistamisen ongelmallisuudesta. Taisteluihin osallistuva, mutta tunnustukseton ja järjestäytymätön ihminen ei oikeudellisessa mielessä saa sotilaan oikeuksia ja menettää siviilin oikeudet. Venäjä kuitenkin oli jo aiemmin päivällä ilmoittanut käynnistävänsä oman tutkinnan Butšan tapahtumista.
Vuoden 2022 Grammy gaalassa esitettiin Ukrainan presidentin Zelenskyin nauhoitettu puhe, jossa hän sanoi maansa joukkojen taistelevan ”vapaudesta elää, rakastaa ja kuulua”.
Tapahtumat > Tiistaina 5. huhtikuuta

Seitsemän ihmisen kerrottiin kuolleen ja 34 haavoittuneen, kun Venäjä pommitti Harkovaa, Itä-Ukrainassa. Venäjän joukkojen kerrottiin vetäytyneen Pohjois-Ukrainasta muun muassa Kiovan alueelta ja Tšernihivin kaupungin alueelta. Yhdysvalloissa hallinnossa epäiltiin Venäjän aikovan siirtää joukkonsa Pohjois-Ukrainasta Etelä- ja Itä-Ukrainaan.
Yhdistyneiden kansankuntien turvallisuusneuvoston kokouksen alla Zelenskyi nimitti Butšan tapahtumia kansanmurhaksi ja Yhdysvaltain presidentti Joe Biden Putinia jälleen sotarikolliseksi. Venäjä kielsi jyrkästi syytteet sen joukkojen syyllistymisestä siviilien murhiin ja lupasi esittää kokouksessa todisteet päinvastaisesta. Turvallisuusneuvoston pysyvänä jäsenenä Venäjä saattaisi veto-oikeudellaan estää muodostuneen päätöksen hyväksymisen.
Tapahtumat > Keskiviikkona 6. huhtikuuta

Yhdistyneen kuningaskunnan puolustusministeriö kertoi tiedustelupäivityksessään Twitterissä, että taistelut Mariupolin hallinnasta edelleen jatkuivat. Se kertoi myös humanitaarisen tilanteen heikkenevän Mariupolissa edelleen. Ukrainan viranomaiset kertoivat yrittävänsä evakuoida kaupungin loukkuun jääneitä siviilejä 11 humanitaarisen käytävän kautta. Varapääministeri Iryna Vereshchuk ohjeisti asukkaita käyttämään omia ajoneuvojaan. Venäjä jatkoi kaupunkien, muun muassa Lvivin tykistötulitusta. Luhanskin alueen kuvernööri Serhi Gaidai kertoi Venäjän asevoimien joukkojen ottaneen noin 60 prosenttia Rubižnen kaupungista hallintaansa.
Tapahtumat > Torstaina 7. huhtikuuta

Yhdistyneiden Kansakuntien yleiskokous äänesti Yhdysvaltain aloitteesta ja erotti Venäjän toistaiseksi YK:n ihmisoikeus­neuvostosta.  Erottamisen puolesta äänesti 93 maata ja vastusti 24 maata. 58 maata pidättäytyi äänestämästä. Tämä juuri ja juuri riitti kantaaottavien äänten 2/3 enemmistöön. Intia pysytteli puolueettomana, mutta Kiina äänesti päätöstä vastaan.
Ukrainan asevoimien joukkoja epäiltiin venäläisten sotilaiden teloittamisesta. Asiasta kertoi New York Times. Se perusti tietonsa videoon, jonka aitouden lehti oli varmistanut.
Interfax raportoi UNHCR:n julkistamista tiedoista, joiden mukaan 6. huhtikuuta mennessä Ukrainasta oli poistunut 4,32 miljoonaa ihmistä. Näistä 2,51 miljoonaa Puolaan, 730 000 Romaniaan ja Moldovaan, 400 000 Unkariin, 350 000 Venäjälle, 300 000 Slovakiaan ja 18 000 Valko-Venäjälle. Ukrainan viranomaiset kertoivat 26 ruumiin löytyneen hautautuneena kahden tuhoutuneen talon alta Borodjankassa, Pohjois-Ukrainassa.
Tapahtumat > Perjantaina 8. huhtikuuta

Microsoft kertoi estäneensä verkkotunnuksia, joita Microsoftin mukaan on käyttänyt hakkeriryhmä, joka on kytköksissä Venäjän tiedusteluun. Microsoft kertoi, että hakkeriryhmä on yrittänyt soluttautua ukrainalaisten mediaorganisaatioiden verkkosivuille.
Ukrainassa Obukhovitšin kylän asukkaat kertoivat, että Venäjän asevoimien joukot olivat käyttäneet heitä ja heidän kotejaan kilpinä, jotta Ukrainan asevoimien joukot eivät voisi tehdä vastahyökkäyksiä. Ukrainan rautatiet kertoi, että Venäjä teki kaksi raketti-iskua Kramatorskin rautatieasemalle tappaen yli 30 ihmistä ja haavoittaen satoja. Ukrainan asevoimat kertoivat ottaneensa koko Sumyn alueen takaisin hallintaansa.
Ukrainan presidentti Zelenskyi puhui Suomen eduskunnalle kello 13 paikallista aikaa. Presidentti Zelenskyin puhe kesti noin 20 minuuttia. Tilaisuutta oli kuulemassa myös Suomen tasavallan presidentti Sauli Niinistö ja Saksan liittopresidentti Frank-Walter Steinmeier. Eduskunnassa pidettiin presidentti Zelenskyin pyynnöstä hiljainen hetki.
Tapahtumat > Lauantaina 9. huhtikuuta

Ukrainan varapääministeri Iryna Vereshchuk sanoi, että 10 humanitaarista käytävää avattaisiin lauantaina muun muassa Mariupoliin. Luhanskin alueen kuvernööri kertoi, että enemmän ihmisiä tulisi evakuoida, koska Venäjä on jatkanut tykistötulitusta suuremmalla mitalla. Kuvernööri sanoi, että Luhanskin alueen kaupungeissa oli vielä ihmisiä noin 30%. Ukrainan joukkojen paikallinen johtaja kertoi, että Venäjä on jatkanut Harkovan tykistötulitusta, muun muassa traktoritehdasta on tulitettu.
Yhdysvaltalainen, Googlen omistama videopalvelu YouTube sulki Venäjän valtioduuman YouTube-kanavan. Duuman puhemies Vjatšeslav Volodin kertoi, että YouTuben ratkaisu loukkaa "venäläisten oikeuksia".
Venäjän asevoimien kerrottiin tuhonneen ammusvaraston lähellä Myrhorodin lentotukikohtaa Keski-Ukrainassa. Pultavan alueen ministeriön tiedottaja Igor Konashenkov ilmoitti, että yksi MiG-29-hävittäjä ja Mi-8-helikopteri tuhoutuivat, kun Venäjän teki hyökkäyksen tukikohtaan Pultavan alueella. Konashenkov kertoi myös, että Novomoskovskin kaupungin lähellä tuhottiin suurikokoinen ammusvarasto.
Yhdistyneen kuningaskunnan pääministeri Boris Johnson vieraili Kiovassa ja tapasi siellä Zelenskyin. Johnson lupasi Ukrainalle meritorjuntaohjuksia ja panssaroituja ajoneuvoja.